
[image: Slika na kojoj se prikazuje simbol, emblem, crveno, logotip

Opis je automatski generiran]
VLADA REPUBLIKE HRVATSKE

Zagreb, 10. rujna 2026.
	PREDLAGATELJ:
	Ministarstvo rada, mirovinskoga sustava, obitelji i socijalne politike

	PREDMET:
	Nacrt prijedloga zakona o izmjenama i dopuni Zakona o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba






VLADA REPUBLIKE HRVATSKE

Nacrt 
















[bookmark: _Hlk150767774]PRIJEDLOG ZAKONA O IZMJENAMA I DOPUNI ZAKONA 
O PRAVIMA IZ MIROVINSKOG OSIGURANJA DJELATNIH VOJNIH OSOBA, POLICIJSKIH SLUŽBENIKA I OVLAŠTENIH SLUŽBENIH OSOBA 























2
Zagreb, rujan 2026.
Banski dvori | Trg Sv. Marka 2  | 10000 Zagreb | tel. 01 4569 222 | vlada.gov.hr

PRIJEDLOG ZAKONA O IZMJENAMA I DOPUNI ZAKONA O PRAVIMA IZ MIROVINSKOG OSIGURANJA DJELATNIH VOJNIH OSOBA, POLICIJSKIH SLUŽBENIKA I OVLAŠTENIH SLUŽBENIH OSOBA

I. 	USTAVNA OSNOVA ZA DONOŠENJE ZAKONA 

	Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, broj 85/10. - pročišćeni tekst i 5/14. - Odluka Ustavnog suda Republike Hrvatske). 

II. 	OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI
	
	U sustavu mirovinskoga osiguranja za određene kategorije osiguranika se posebnim zakonima uređuje ostvarivanje mirovinskih prava, kao i povoljniji način izračuna visine mirovine u odnosu na opće mirovinsko osiguranje koje je uređeno Zakonom o mirovinskom osiguranju („Narodne novine“ broj 96/25. – u daljnjem tekstu: ZOMO). Jedan od posebnih zakona je Zakon o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba („Narodne novine“, br. 128/99., 129/00.,16/01., 22/02., 41/08., 97/12. i 118/12. – u daljnjem tekstu: Zakon) kojim se uređuje ostvarivanje prava iz mirovinskoga osiguranja djelatnih vojnih osoba, policijskih službenika, djelatnika u sigurnosno-obavještajnim službama i službenika na poslovima izvršavanja kazne zatvora.
	U odnosu na ZOMO, Zakonom su za osiguranika propisani povoljniji uvjeti za stjecanje prava na starosnu mirovinu. Tako osiguranik pravo na starosnu mirovinu stječe bez obzira na godine života, kada navrši mirovinski staž od najmanje 30 godina, od toga najmanje 15 godina mirovinskoga staža na dužnostima, odnosno na poslovima na kojima se staž osiguranja računa s povećanim trajanjem. 

	Također, Zakonom se propisuju i posebnosti u odnosu na izračun visine mirovine u odnosu na ZOMO. Tako se plaće za izračun vrijednosnih bodova uzimaju u najpovoljnijem desetogodišnjem uzastopnom razdoblju, umjesto za cijeli radni vijek kako je to propisano ZOMO-om. Isto tako, predviđeno je i povećanje osobnih bodova za 45 %. Međutim, uz povoljniji način izračuna visine mirovine od 1. siječnja 2002. propisano je i progresivno smanjenje mirovine, i to: 
· za 8 % razlika mirovine iznad od 2.500,01 do 3.000,00 kuna (331,81 do 398,17 eura)
· 12 % razlika mirovine od 3.000,01 do 4.000,00 kuna (398,18 d 530,89 eura) 
· 16 % razlika mirovine od 4.000,01 do 5.000,00 kuna (530,90 do 663,61 eura)
· 20 % razlika mirovine iznad 5.000,01 kuna i nadalje (663,62 eura nadalje),
uz propisani zaštitni mehanizam, odnosno smanjena mirovina ne može iznositi manje od mirovine određene prama ZOMO-u. 

	Nadalje, u Zakonu je i dalje sadržana odredba o određivanju osnovne mirovine, uvedena 1999. godine, sukladno tada važećem normativnom okviru, koja nije usklađena s naknadnim uređenjem obveznog mirovinskog osiguranja na temelju individualne kapitalizirane štednje.

	Isto tako, u međuvremenu je stupio na snagu novi ZOMO, stoga se predlaže pojedine odredbe ovoga Zakona terminološki uskladiti.  

Prema podacima Hrvatskog zavoda za mirovinsko osiguranje, u srpnju 2026. godine bilo je 33.827 korisnika mirovine ostvarene prema Zakonu (uključujući korisnike prema ranijim propisima te radnike na poslovima razminiranja), s prosječnim ostvarenim mirovinskim stažem od 33 godine i 6 mjeseci. Prosječna mirovina ovih korisnika u srpnju 2026. godine iznosila je 1.000,87 eura mjesečno.

	Djelatne vojne osobe, policijski službenici i ovlaštene službene osobe tijekom cijelog radnog vijeka obavljaju odgovorne, zahtjevne i rizične poslove koji podrazumijevaju posebna ograničenja, visoku razinu izloženost opasnostima te povećanu psihofizičku opterećenost. Upravo su te okolnosti razlog zbog kojeg je zakonodavac za njih uredio poseban status u okviru mirovinskoga sustava. U današnjem složenom globalnom sigurnosnom okruženju, obilježenom geopolitičkim nestabilnostima, sigurnosnim prijetnjama, migracijskim izazovima i potrebom jačanja obrambenih kapaciteta država, uloga vojske, policije i drugih sigurnosnih službi dobiva dodatnu važnost, stoga je nužno i u okviru mirovinskog sustava osigurati vrednovanje njihovog doprinosa i osigurati uvjete za povećanje adekvatnosti njihovih mirovina u budućnosti. 

	U tom smislu, važeća odredba o mirovinskom stažu potrebnom za ostvarivanje prava na starosnu mirovinu bila je opravdana u vrijeme donošenja Zakona 1999. godine, kada su gotovo svi osiguranici obuhvaćeni tim Zakonom ostvarivali staž osiguranja s povećanim trajanjem. Međutim, danas određeni broj radnih mjesta, poslova i dužnosti u vojsci, policiji, sigurnosno-obavještajnom sustavu i pravosuđu ne omogućuje ostvarivanje takvog staža, zbog čega postojeće zakonsko rješenje nije primjenjivo na određeni broj osoba koje su u službu stupile tijekom posljednjih 25 godina.

	Primjerice, staž osiguranja s povećanim trajanjem, koji su svi policijski službenici ranije ostvarivali u najmanjem povećanju od četiri mjeseca za svaku godinu rada, 2001. godine smanjen je za dio policijskih službenika, a 2013. godine za mnoge je u potpunosti ukinut. Prema važećoj Uredbi o radnim mjestima policijskih službenika kojima se staž osiguranja računa u povećanom trajanju („Narodne novine“, broj 90/25.), takav staž više nije predviđen za niz rukovodećih radnih mjesta u policijskim upravama, uključujući načelnike policijskih postaja, načelnike sektora, pomoćnike načelnika sektora, voditelje službi i voditelje odjela, već je zadržan uglavnom za niže rukovoditelje i izvršitelje.

	Slično tome, prema Uredbi o utvrđivanju dužnosti djelatnih vojnih osoba na kojima se staž osiguranja računa s povećanim trajanjem i načinu računanja toga staža („Narodne novine“, br. 42/03., 99/12., 37/14. i 71/15.), većina djelatnih vojnih osoba ne može ostvariti uvjet od 15 godina staža na dužnostima za koje se staž računa s povećanim trajanjem. Razlog tomu jest što je izmjenama Zakona iz 2012. godine, kao i kasnijim izmjenama navedene Uredbe 2012., 2014. i 2015. godine, postupno sužen opseg dužnosti i poslova za koje se priznaje staž osiguranja s povećanim trajanjem. Posljedično, smanjen je broj djelatnih vojnih osoba koje mogu ispuniti propisani uvjet za ostvarivanje prava na mirovinu prema posebnim propisima.

	Slijedom navedenoga, predlaže se propisati da se za sve osobe obuhvaćene Zakonom za stjecanje prava na starosnu mirovinu uzima u obzir najmanje 15 godina mirovinskog staža ostvarenog na poslovima i dužnostima, neovisno o tome računa li se na tim dužnostima ili poslovima staž osiguranja s povećanim trajanjem.

	Također, smanjenje mirovina od 8 % do 20 % uvedeno je 1. siječnja 2002. te se primjenjuje na mirovine priznate prema ovom Zakonu i propisima koji su se ranije odnosili na posebne kategorije korisnika obuhvaćene njegovim odredbama. Dugotrajna primjena smanjenja dovela je do trajnog umanjenja mirovina ovoj kategoriji umirovljenika zbog čega se predlaže njegovo potpuno ukidanje.
 
	Ovim Prijedlogom zakona osigurat će se povećanje adekvatnosti mirovina posebnih kategorija korisnika koje su tijekom radnog vijeka obavljale poslove od posebnog društvenog značaja. Povećanje njihovih mirovina predstavlja priznanje za dugogodišnji doprinos društvu, ali i doprinosi većoj socijalnoj sigurnosti u starosti.

	Osim toga, predloženo rješenje doprinijet će jačanju kadrovskih kapaciteta u vojsci, policiji, sigurnosno-obavještajnom sustavu i pravosuđu, koji imaju ključnu ulogu u zaštiti nacionalne sigurnosti i očuvanju javnog poretka. U kontekstu geopolitičkih izazova, ovim Prijedlogom zakona osigurava se viša razina socijalne sigurnosti i unapređenje položaja posebnih kategorija korisnika, uz istovremeno osiguranje poticajnih uvjeta za buduće generacije koji će obavljati službu u poslovima od posebnog interesa za Republiku Hrvatsku.

	Također, Zakon se horizontalno usklađuje s propisima koji su u međuvremenu izmijenjeni.

III. 	OCJENA I IZVORI POTREBNIH SREDSTAVA ZA PROVOĐENJE ZAKONA

	Predloženim Zakonom povećali bi se rashodi u državnom proračunu Republike Hrvatske u odnosu na postojeće zakonske propise unutar programa 4102 - Mirovine i mirovinska primanja, i to za 27 milijuna eura u 2027. godini, 34,2 milijuna eura u 2028. godini i 38,8 milijuna eura u 2029. godini.

	Potrebna sredstva za provedbu ovoga zakona osigurat će se u Državnom proračunu Republike Hrvatske za 2027. i projekcijama za 2028. i 2029. godinu unutar razdjela 086 Ministarstvo rada, mirovinskoga sustava, obitelji i socijalne politike, glave 20 Hrvatski zavod za mirovinsko osiguranje.

Članak 1.

U Zakonu o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba („Narodne novine“, br. 128/99., 129/00., 16/01., 22/02., 41/08., 97/12. i 118/12.) u članku 1. stavku 2. riječi: „Zakonu o mirovinskom osiguranju kao osiguranici iz članka 10. stavka 1. točke 1. toga Zakona“ zamjenjuju se riječima: „odredbama propisa koji uređuje obvezno mirovinsko osiguranje na temelju generacijske solidarnosti“.

Članak 2. 

U članku 4. stavku 3. u uvodnoj rečenici riječ: „starosna“ zamjenjuje se riječju: „dobna“.

Dodaje se nova točka 1. koja glasi:

„1) po jednu godinu za svakih šest godina provedenih na dužnostima odnosno poslovima na kojima se navršenih 12 mjeseci staža osiguranja računa kao 14 mjeseci“.

Dosadašnje točke 1., 2. i 3. postaju točke 2., 3. i 4.

Članak 3.

	U članku 6. stavak 1. mijenja se i glasi:

	„(1) Na temelju rješenja nadležnog ministra, odnosno čelnika sigurnosno-obavještajnog sustava o prestanku službe zbog potreba službe, osiguranik može ostvariti pravo na starosnu mirovinu bez obzira na godine života, kada navrši mirovinski staž od najmanje 30 godina, od toga najmanje 15 godina provedenih na dužnostima, odnosno na poslovima osiguranika iz članka 1. ovoga Zakona.“.

	Stavak 3. mijenja se i glasi:

	„(3) Prilikom utvrđivanja uvjeta od 15 godina mirovinskog staža iz stavka 1. ovoga članka uračunava se sav staž osiguranja s povećanim trajanjem ostvaren po ranijim propisima kojima je bila uređena djelatna vojna služba i služba u svojstvu ovlaštene službene osobe, kao i poseban staž ostvaren na temelju sudjelovanja u Domovinskom ratu.“.

Članak 4.

U članku 7. stavku 1. riječi: „člancima 75. do 77. Zakona o mirovinskom osiguranju,“ zamjenjuje se riječima: „odredbama propisa koji uređuje obvezno mirovinsko osiguranje na temelju generacijske solidarnosti“. 

Članak 5. 

Članak 9.a briše se.

Članak 6. 

Članak 10. mijenja se i glasi: 

„Osiguraniku osiguranom u obveznom mirovinskom osiguranju na temelju individualne kapitalizirane štednje, mirovina koja se priznaje i/ili određuje prema ovom Zakonu, određuje se kao da je bio osiguran samo u obveznom mirovinskom osiguranju na temelju generacijske solidarnosti, a ukupna kapitalizirana sredstva s osobnog računa člana fonda Središnji registar osiguranika prenijet će u državni proračun.“.

Članak 7. 

Članak 11. mijenja se i glasi:

„Ako zdravstvena komisija nadležnog ministarstva odnosno tijela sigurnosno-obavještajnog sustava proglasi osiguranika nesposobnim za poslove koje obavlja, ovlašteni vještak Zavoda za vještačenje, profesionalnu rehabilitaciju i zapošljavanje osoba s invaliditetom utvrdit će kod tog osiguranika postojanje djelomičnog ili potpunog gubitka radne sposobnosti.“. 


PRIJELAZNA I ZAVRŠNA ODREDBA

Članak 8.

	Korisnicima mirovine kojima je mirovina smanjena prema Zakonu o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba („Narodne novine“, br. 128/99., 129/00., 16/01., 22/02., 41/08., 97/12. i 118/12.), Hrvatski zavod za mirovinsko osiguranje će po službenoj dužnosti, najkasnije u roku od šest mjeseci od dana stupanja na snagu članka 5. ovoga Zakona, ponovno odrediti mirovinu bez smanjenja od 1. siječnja 2027., bez donošenja rješenja.

Članak 9. 

Ovaj Zakon stupa na snagu osmoga dana od dana objave u „Narodnim novinama“, osim članka 5. ovoga Zakona koji stupa na snagu 1. siječnja 2027. 

O B R A Z L O Ž E N J E

Uz članak 1. 
Ovom odredbom usklađuje se odredba važećeg Zakona s novim ZOMO-om. 

Uz članak 2.  
Ovom odredbom se uređuje pravo te propisuju uvjeti starosne dobi i dužine mirovinskog staža za ostvarivanje prava na starosnu i prijevremenu starosnu mirovinu te pravo na sniženje starosne granice za ostvarivanje prava na starosnu mirovinu na temelju staža osiguranja s povećanim trajanjem i za one osiguranike kojima se staž osiguranja računa s povećanjem od 12/14.

Uz članak 3.  
Kada je Zakon donesen 1999. godine, gotovo sve osobe obuhvaćene Zakonom tada imale su staž osiguranja s povećanim trajanjem. Danas određeni broj radnih mjesta, poslova i dužnosti u vojsci, policiji, sigurnosno-obavještajnom sustavu i pravosuđu ne ostvaruje staž s povećanim trajanjem, pa se Zakon ne može primijeniti na dio osiguranika koji su pristupili službi u posljednjih 25 godina. Slijedom toga, ovom odredbom predlaže se propisati da se za sve osobe obuhvaćene Zakonom za stjecanje prava na starosnu mirovinu uzima u obzir najmanje 15 godina mirovinskog staža ostvarenog na poslovima i dužnostima, neovisno o tome računa li se na tim dužnostima ili poslovima staž osiguranja s povećanim trajanjem. 

Uz članak 4.
Odredbom se usklađuje odredba članka 7. važećeg Zakona s novim ZOMO-om. 

Uz članak 5.  
Ovom odredbom ukida se smanjenje mirovina od 8 % do 20 %.

Uz članak 6.
Ovom odredbom članak 10. važećeg Zakona horizontalno se usklađuje s novim ZOMO-om i Zakonom o obveznim mirovinskim fondovima („Narodne novine, br. 19/14., 93/15., 64/18., 115/18., 58/20. i 156/23.) koji je u međuvremenu izmijenjen, a radi jasnoće da se osiguraniku osiguranom u obveznom mirovinskom osiguranju na temelju individualne kapitalizirane štednje, mirovina koja se određuje prema ovom Zakonu, kao posebnom propisu, određuje kao da je bio osiguran samo u obveznom mirovinskom osiguranju na temelju generacijske solidarnosti, a ukupna kapitalizirana sredstva s osobnog računa člana fonda Središnji registar osiguranika prenijet će u državni proračun.

Uz članak 7.
Ovom odredbom članak 11. važećeg Zakona terminološki se usklađuje s novim ZOMO-om.



Uz članak 8. 
Prijelaznom odredbom se propisuje ponovno određivanje mirovine bez smanjenja zatečenim korisnicima kojima je mirovina smanjena do 31. prosinca 2026. i rok u kojem će Hrvatski zavod za mirovinsko osiguranje izvršiti ponovno određivanje mirovine od 1. siječnja 2027., po službenoj dužnosti, bez donošenja rješenja.

Uz članak 9. 
Propisuje se stupanje na snagu ovoga Zakona i odgođena primjena članka 5. kojom se ukida smanjenje mirovina od 8 % do 20 % od 1. siječnja 2027.


TEKST ODREDBI VAŽEĆEG ZAKONA KOJE SE MIJENJAJU, ODNOSNO DOPUNJUJU
Članak 1.
	(1) Ovim se Zakonom uređuju prava iz mirovinskog osiguranja na temelju generacijske solidarnosti:
	1) djelatnih vojnih osoba,
	2) policijskih službenika,
	3) službenih osoba s posebnim dužnostima i ovlastima u sigurnosno-obavještajnom sustavu,
	4) ovlaštenih službenih osoba na poslovima izvršavanja kazne zatvora, mjere pritvora, odgojne mjere upućivanja u odgojni zavod i osiguranja pravosudnih tijela (u daljnjem tekstu: ovlaštene službene osobe pravosuđa).
	(2) Osobe iz stavka 1. ovoga članka (u daljnjem tekstu: osiguranici) ostvaruju prava iz mirovinskog osiguranja prema Zakonu o mirovinskom osiguranju kao osiguranici iz članka 10. stavka 1. točke 1. toga Zakona, ako ovim Zakonom nije drukčije uređeno.
	(3) Odredbe ovoga Zakona o određivanju starosne i prijevremene starosne mirovine primjenjuju se samo na osiguranika koji je stvarno proveo najmanje 10 godina u svojstvu osobe iz stavka 1. ovoga članka.
	(4) Odredbe ovoga Zakona o određivanju starosne i prijevremene starosne mirovine primjenjuju se i na osobu koja na dan stjecanja prava na mirovinu nema svojstvo osobe iz stavka 1. ovoga članka, ako je u tome svojstvu stvarno provela najmanje 20 godina.
	(5) U vrijeme od 10 godina iz stavka 3. ovoga članka, odnosno u vrijeme od 20 godina iz stavka 4. ovoga članka, uračunava se i vrijeme provedeno u Domovinskom ratu u statusu hrvatskog branitelja u jednostrukom trajanju.
	(6) Osoba iz stavka 4. ovoga članka ne ostvaruje pravo na mirovinu prema odredbama ovoga Zakona ako joj je služba prestala zbog počinjenog kaznenog djela, stegovnog prijestupa, uz nečastan otpust ili radi samovoljnog napuštanja službe.

Članak 4.
(1) Osiguranik iz članka 1. ovoga Zakona ima pravo na starosnu mirovinu kada navrši 65 godina života i 15 godina mirovinskog staža.
(2) Osiguranik iz članka 1. ovoga Zakona ima pravo na prijevremenu starosnu mirovinu kada navrši 60 godina života i 35 godina mirovinskog staža.
(3) Osiguraniku iz članka 1. ovoga Zakona, kojem se staž osiguranja računa s povećanim trajanjem, starosna granica za stjecanje prava na starosnu mirovinu propisana stavkom 1. ovoga članka snižava se, i to:
1) po jednu godinu za svakih 5 godina provedenih na dužnostima, odnosno poslovima na kojima se navršenih 12 mjeseci staža osiguranja računa kao 15 mjeseci,
2) po jednu godinu za svake 4 godine provedene na dužnostima, odnosno poslovima na kojima se navršenih 12 mjeseci staža osiguranja računa kao 16 mjeseci,
3) po jednu godinu za svake 3 godine provedene na dužnostima, odnosno poslovima na kojima se navršenih 12 mjeseci staža osiguranja računa kao 18 mjeseci.

Članak 6.
(1) Na temelju rješenja nadležnog ministra, odnosno čelnika tijela sigurnosno-obavještajnog sustava o prestanku službe zbog potreba službe osiguranik može ostvariti pravo na starosnu mirovinu, bez obzira na godine života, kada navrši mirovinski staž od najmanje 30 godina, od toga najmanje 15 godina mirovinskog staža na dužnostima, odnosno na poslovima na kojima se staž osiguranja računa s povećanim trajanjem prema odredbama ovoga Zakona i drugih propisa kojima je bila uređena djelatna vojna služba, služba policijskih službenika i ovlaštenih službenih osoba pravosuđa.
(2) Osobama sa statusom hrvatskog branitelja u 15 godina mirovinskog staža iz stavka 1. ovoga članka uračunava se i vrijeme provedeno u Domovinskom ratu u dvostrukom trajanju.
(3) Svi staževi osiguranja s povećanim trajanjem ostvareni po ranijim propisima kojima je bila uređena djelatna vojna služba i služba u svojstvu ovlaštene službene osobe, kao i poseban staž ostvaren na temelju sudjelovanja u Domovinskom ratu, međusobno se zbrajaju prilikom utvrđivanja uvjeta od 15 godina iz stavka 1. ovoga članka.

Članak 7.
(1) Vrijednosni bodovi osiguranika radi određivanja mirovine utvrđuju se prema najpovoljnijim prosječnim vrijednosnim bodovima, koji se računaju na temelju vrijednosnih bodova utvrđenih za pojedinu kalendarsku godinu prema člancima
75. do 77. Zakona o mirovinskom osiguranju, ostvarenih:
1) u 1999. godini - za 1998. godinu,
2) u 2000. godini - za 1998. i 1999. godinu,
3) u 2001. godini - za 1998., 1999. i 2000. godinu,
4) u 2002. godini - za 1998., 1999., 2000. i 2001. godinu,
5) u 2003. godini - za 1998., 1999., 2000., 2001. i 2002. godinu,
6) u 2004. godini - za 1998., 1999., 2000., 2001., 2002. i 2003. godinu,
7) u 2005. godini - za 1998., 1999., 2000., 2001., 2002., 2003. i 2004. godinu,
8) u 2006. godini - za 1998., 1999., 2000., 2001., 2002., 2003., 2004. i 2005. godinu,
9) u 2007. godini - za 1998., 1999., 2000., 2001., 2002., 2003., 2004., 2005. i 2006. godinu,
10) od 1. siječnja 2008. i nadalje - u bilo kojih za osiguranika najpovoljnijih uzastopnih 10 kalendarskih godina od 1.siječnja 1998.
(2) Najpovoljniji prosječni vrijednosti bodovi računaju se tako da se zbroj vrijednosnih bodova iz stavka 1. ovoga članka podijeli s razdobljem za koje su obračunati.
(3) Osobni bodovi utvrđuju se tako da se ukupni mirovinski staž pomnoži s najpovoljnijim prosječnim vrijednosnim bodovima iz stavka 2. ovoga članka i polaznim faktorom.
(4) Osobni bodovi za određivanje mirovine osiguranika iz članka 5. ovoga Zakona utvrđuju se na temelju mirovinskog staža od najmanje 40 godina.

Članak 9.a
(1) Svota mirovine određena prema članku 7. – 9. ovoga Zakona smanjuje se ovisno o visini, i to:
1) za 8% razlika od 2.500,01 do 3.000,00 kuna,
2) za 12% razlika od 3.000,01 do 4.000,00 kuna,
3) za 16% razlika od 4.000,01 do 5.000,00 kuna,
4) za 20% iznos od 5.000,01 kuna i nadalje.
(2) Svota mirovine smanjena prema stavku 1. ovoga članka ne može iznositi manje od svote mirovine određene prema općim propisima o mirovinskom osiguranju.

Članak 10.
(1) Osiguraniku koji je obvezno osiguran i prema Zakonu o obveznim i dobrovoljnim mirovinskim fondovima starosna i prijevremena starosna mirovina određuje se na način da se dio mirovine koji mu pripada za mirovinski staž navršen do dana uspostavljanja obveznoga mirovinskog osiguranja na temelju individualne kapitalizirane štednje određuje prema članku 7. i 8. ovoga Zakona, a dio mirovine koji mu pripada za mirovinski staž navršen nakon toga dana određuje se kao osnovna mirovina.
(2) Osiguraniku koji do dana uspostavljanja obveznoga mirovinskog osiguranja na temelju individualne kapitalizirane štednje nije bio osiguran u sustavu obveznoga mirovinskog osiguranja na temelju generacijske solidarnosti, a na taj dan je bio mlađi od 40 godina, starosna i prijevremena starosna mirovina određuje se kao osnovna mirovina.
(3) Osnovna mirovina određuje se kao zbroj dijelova mirovine određenih u visini:
1) 0,25% prosječne bruto plaće svih zaposlenih u Republici Hrvatskoj u prethodnoj godini na temelju podataka Državnog zavoda za statistiku za svaku godinu mirovinskog staža navršenog nakon početka primjene obveznoga mirovinskog osiguranja na temelju individualne kapitalizirane štednje.
2) 25% mirovine određene prema članku 7. i 8. ovoga Zakona za osobne bodove ostvarene nakon početka primjene obveznoga mirovinskog osiguranja na temelju individualne kapitalizirane štednje.
(4) Osiguraniku koji ima pravo na invalidsku mirovinu zbog opće nesposobnosti za rad, osnovna mirovina iz članka 47. stavka 3. Zakona o obveznim i dobrovoljnim mirovinskim fondovima, odnosno članovima obitelji koji imaju pravo na obiteljsku mirovinu nakon smrti osiguranika, osnovna mirovina iz članka 48. stavka 3. toga Zakona određuje se prema stavku 3. ovoga članka.

Članak 11.
Ako zdravstvena komisija nadležnog ministarstva, odnosno tijela sigurnosno-obavještajnog sustava proglasi osiguranika nesposobnim za poslove koje obavlja osoba iz članka 1. stavka 1. ovoga Zakona, ovlašteni vještak iz članka 113. stavka 1. Zakona o mirovinskom osiguranju utvrdit će kod tog osiguranika postojanje profesionalne ili opće nesposobnosti za rad prema tom Zakonu.

